ઘીના બાહ્ય ઉપયોગની વાત કરતાં ડૉ. નમ્રતા કહે છે, ‘લોધ્ર પાઉડર (આયુર્વેદ સ્ટોરમાં ઉપલબ્ધ હોય છે)માં ઘી મિક્સ કરીને એ પેસ્ટને ચહેરા પર લગાવીને વીસ મિનિટ રાખી મૂકવી. નહાવા જતાં પહેલાં આ પેસ્ટથી મસાજ કરવો જેથી આ પેસ્ટ ઍન્ટિટૅન પૅક તરીકે કામ કરશે. તાપમાં જશો તો પણ એ પૅકના ગુણો ત્વચાનું રક્ષાકવચ બની રહેશે. એ સિવાય નાગકેસર ચૂર્ણ અને મંજિષ્ઠા પાઉડર સાથે ઘી મિક્સ કરીને લગાવવાથી હાઇપરપિગ્મેન્ટેશન (ત્વચાના રંગમાં તીવ્ર ફેરફાર)ની સમસ્યામાં રાહત મળશે. અલોવેરાના પલ્પ સાથે ઘી મિક્સ કરી લગાવવાથી ચહેરા પર સનબર્ન અને ડાઘની સમસ્યા દૂર કરવામાં મદદ મળશે. જો એવી ફરિયાદ હોય કે ઘી બહુ ચીકણું હોય છે અને ત્વચા પરથી આસાનીથી દૂર નથી થતું તો ઘી લગાવ્યા બાદ નહાવા જતી વખતે મગનો પાઉડર લગાવવો. એટલે ચહેરો ધુઓ ત્યારે ચહેરા પર ચીકાશ નહીં રહે.’